Anwa ara yettun ass-nni n 20 n yebrir n useggas n 1980 ma akken i d-kkren ilemẓiyen d tlemẓiyin n tmurt n yeqbayliyen nnuɣen akken ad d-seknen ziɣ ddren ?
Tanekra-nni yerẓan tugdi, tin akken yezdin tagmatt i waken ad yeɣli uzaglu. Tamurt n yeqbayliyen tger irebbi-is i yilemẓiyen d tlemẓiyin i wakken ad seqredcen tamsalt i ceɣben agdud aqabyli.
Seg wassen ar ass-a, d acu i ibedlen? Amek alarmi i d-teɣli tattut akked tsusmi ɣef ilemẓiyen d tlemẓiyin yennuɣen affus deg uffus, wid yennan: “ Ur tettili tugdut mbla tamaziɣt ”.
Wallit kan wid ixedmen tasertit, ur serkden ameslay, am yid- am ass, ur ganen ur sganan, awal yettaw-id wayed-, tikerkas rrant d tidett, mmaren-d fell-aɣ s tedyant n tmaziɣt, alarmi aɣ-ssamnen! Samennaɣ s tmaziɣt ara nedder, samenn-aɣ alarmi newweḍ numen nezmer ad neddu s tmaziɣt.
Maca, ayagi d awal kan. Ass-a tleḥq-d tefsut n 2013 d asmekti n umulli wis-33 n tefsut imaziɣen, ad lḥun ilemẓiyen d tlemẓiyin deg izenqan, ad suɣen , ad sersen tamuqint n iğeğğigen ɣef iẓekwan n imeɣrasen iruḥen d iseflan akken cetla ur tnegger.
Wid ara tenyeẓren aka, ad as-yinni: Ammer ad dduklen aka ɣef tutlayt-nnsen , mačči ad d-teffeɣ si lmeḥna”?
Ass-a, ɣas mgaradent tikta n tsertit, yak tutlayt akked yidles yiwen. Ah! Ammer mačči yiwen n wass deg useggas!
Ass-a, anwa ara iqeblen tilufa i d-iteddun? Anwa ara ibedden ɣer yidis n wid yettnaɣen ɣef yidles akked tmeslayt-nnsen yal ass?
Ass-a, anwa ara iqablen tilufa n wid yettqabalen uguren n udabu?
D ta i d tamsalt ur nesɛi tifrat!
Ass-a ɣas qessiḥt tegnitt, tafsut teqqim-d i cfawa, tensex deg allaɣen, teldi allen i Yiqbayliyen, tafsut n 80 d amezruy.
Ulama s yiwen n yifer, abrid I d-neğren warrac n 1980, ur t-izeggel yiwen , skud mazal terwa n leḥlal ur kennun i lqid.
Crif Wanuɣi
kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn bug_Latn